C 99/40
RO
Jurnalul Oficial al Uniunii Europene
1.3.2022
Miercuri, 7 iulie 2021
31.
constată că finanțarea acordată în cadrul Uniunii în 2019 pentru transporturi a fost mai mare decât în 2018 (9 325 de milioane EUR față de 8 237 de milioane EUR în 2018) și că reducerea finanțării pentru drumuri și autostrăzi a fost compensată de creșterea finanțării pentru transportul feroviar și aerian; evidențiază că este important să se alinieze politica de creditare în domeniul transporturilor și portofoliul BEI în domeniul transporturilor la foaia de parcurs a Băncii pentru climă, în special la obiectivul de decarbonizare a sectorului transporturilor până în 2050, dar și la viitoarea strategie a Comisiei pentru o mobilitate sustenabilă și inteligentă, în contextul noului Pact verde european, precum și la alte domenii ale politicii UE în domeniul transporturilor, asigurând în același timp o tranziție justă și o dezvoltare socială și teritorială echilibrată; salută angajamentul BEI de a nu finanța extinderea capacității aeroportuare existente și infrastructura portuară dedicată transportului și depozitării combustibililor fosili; solicită ca politica să evite dependența de active cu emisii importante de carbon și să sprijine transferul modal către o mobilitate fără emisii de dioxid de carbon atât în transportul de marfă, cât și în transportul de pasageri la nivel urban și interurban, cum ar fi transportul feroviar, mersul cu bicicleta în condiții de siguranță și transportul public curat, în special pentru comunitățile și localitățile insuficient deservite, precum și pentru infrastructura de electrificare bazată pe surse regenerabile de energie;
32.
salută rolul de lider al BEI pe piața obligațiunilor ecologice în 2019, prin emiterea de obligațiuni de sensibilizare la problemele climatice și obligațiuni de sensibilizare cu privire la sustenabilitate, în valoare de 4,1 miliarde EUR; subliniază cât de importante sunt o documentație transparentă și credibilă și monitorizarea veniturilor aferente celor două tipuri de obligațiuni, precum și asigurarea coerenței cu taxonomia UE în materie de finanțe sustenabile și cu viitorul standard al UE privind obligațiunile ecologice;
33. salută viitoarea revizuire a cadrului social și de mediu al BEI și dezvoltarea unor instrumente de gestionare a riscurilor climatice, de mediu și sociale pentru a evalua riscurile fizice, de tranziție și sistemice; invită BEI să se asigure că acesta intră în vigoare până la sfârșitul anului 2021; salută angajamentul BEI de a adopta drept criteriu de bază principiul de „a nu aduce prejudicii semnificative”, prevăzut în Regulamentul (UE) 2020/852 (5), și de a stabili standarde mai stricte ori de câte ori acest lucru se justifică;
Operațiunile BEI în afara UE
34. recunoaște că cel mai important mandat care ghidează operațiunile BEI în afara Uniunii este mandatul de acordare a împrumuturilor externe, în temeiul căruia operațiunile BEI din perioada 2014-2020 au fost susținute de un fond de garantare specific, cu un plafon de 32,3 miliarde EUR, oferind BEI un temei juridic și o garanție împotriva pierderilor rezultate din operațiuni de finanțare în 68 de țări eligibile din afara UE; observă că Comisia a propus ca mandatul de acordare a împrumuturilor externe să nu rămână în forma sa actuală; ia act de crearea garanției Fondului european pentru dezvoltare durabilă Plus (FEDD+), care ține seama de noile mandate ale BEI;
35.
salută sprijinul acordat de BEI pe parcursul anului 2019 la formularea Mecanismului pentru o tranziție justă, care ajută teritoriile și regiunile cele mai afectate de tranziția către o economie neutră din punct de vedere climatic, în special cele care au cea mai mică capacitate de a face față costurilor tranziției; subliniază importanța BEI pentru punerea în aplicare a Mecanismului în următorii ani, asigurându-se că nicio regiune nu este lăsată în urmă;
36.
observă că politica de dezvoltare a Uniunii va fi pusă în aplicare prin intermediul noului Instrument de vecinătate, cooperare pentru dezvoltare și cooperare internațională (IVCDCI), al cărui organism principal de implementare este BEI; este îngrijorat de utilizarea fondurilor de dezvoltare ale UE pentru reducerea riscurilor legate de investițiile private întrucât nu există dovezi privind capacitatea lor de a oferi adiționalitate și de a îndeplini obiectivele de dezvoltare, astfel cum s-a raportat recent în revizuirea finală a FEDD, precum și în avizul Curții de Conturi Europene (nr. 7/2020) din 11 septembrie 2020; accentuează că donatorii trebuie să acorde prioritate din oficiu finanțării bazate pe granturi, în special în cazul țărilor cel mai puțin dezvoltate, pentru a evita creșterea poverii datoriei;
(5)
Regulamentul (UE) 2020/852 al Parlamentului European și al Consiliului din 18 iunie 2020 privind instituirea unui cadru care să faciliteze investițiile durabile și de modificare a Regulamentului (UE) 2019/2088 (JO L 198, 22.6.2020, p. 13).